KOMISIJOS SPRENDIMAS
2007 m. vasario 12 d.
iš dalies keičiantis Sprendimą 2004/432/EB dėl likučių monitoringo planų, kuriuos pateikia trečiosios šalys pagal Tarybos direktyvą 96/23/EB, patvirtinimo
(pranešta dokumentu Nr. C(2007) 403)
(Tekstas svarbus EEE)
(2007/115/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. balandžio 29 d. Tarybos direktyvą 96/23/EB dėl kai kurių medžiagų ir jų likučių gyvuose gyvūnuose ir gyvūninės kilmės produktuose monitoringo priemonių, panaikinanti Direktyvas 85/358/EEB ir 86/469/EEB bei Sprendimus 89/187/EEB ir 91/664/EEB (1), ypač į jos 29 straipsnio 1 dalies ketvirtą pastraipą ir 29 straipsnio 2 dalį,
kadangi:
(1)
Direktyvoje 96/23/EB nustatomos medžiagų ir medžiagų grupių, išvardytų I priede, monitoringo priemonės. Pagal Direktyvą 96/23/EB tam, kad trečiosios šalys galėtų būti įtrauktos į sąrašus šalių, iš kurių Bendrijos teisės aktai leidžia valstybėms narėms importuoti šioje direktyvoje reglamentuojamus gyvūnus ir pirminius gyvūninės kilmės produktus, ir kad būtų neišbraukiamos iš tų sąrašų, tos trečiosios šalys turi pateikti planą, kuriame būtų nurodytos jų teikiamos toje direktyvoje nurodytų likučių ir medžiagų monitoringo garantijos.
(2)
2004 m. balandžio 29 d. Komisijos sprendime 2004/432/EB dėl likučių monitoringo planų, kuriuos pateikia trečiosios šalys pagal Tarybos direktyvą 96/23/EB (2), patvirtinimo, nurodomos trečiosios šalys, pateikusios likučių monitoringo planus, kuriuose nurodytos jų teikiamos garantijos pagal tą direktyvą.
(3)
Kai kurios trečiosios šalys pateikė Komisijai likučių gyvūnuose ir gyvūninės kilmės produktuose, neišvardytuose Sprendime 2004/432/EB, monitoringo planus. Tų planų įvertinimo rezultatai ir Komisijos prašymu gauta papildoma informacija yra pakankamos garantijos dėl likučių monitoringo minėtuose gyvūnuose ir produktuose tose trečiosiose šalyse. Todėl atitinkamus gyvūnus ir gyvūninės kilmės produktus reikėtų įtraukti į tų trečiųjų šalių sąrašus, pateiktus tame sprendime.
(4)
Kai kurios trečiosios šalys savanoriškai prašė jų neįtraukti į Sprendimo 2004/432/EB sąrašą dėl tam tikrų gyvūnų ir gyvūninės kilmės produktų. Todėl atitinkamų gyvūnų ir gyvūninės kilmės produktų įrašus reikėtų išbraukti iš tų trečiųjų šalių sąrašų.
(5)
Kai kurios trečiosios šalys, pagal Sprendimą 2004/432/EB šiuo metu įtrauktos į tam tikrų gyvūnų ir gyvūninės kilmės produktų sąrašą, Komisijai nepateikė prašomų garantijų dėl tam tikrų gyvūnų ir gyvūninės kilmės produktų. Kadangi tokių garantijų nėra, tam tikrų gyvūnų ir gyvūninės kilmės produktų įrašus reikėtų išbraukti iš tų trečiųjų šalių sąrašų. Atitinkamos trečiosios šalys apie tai buvo informuotos.
(6)
Be to, tam tikros trečiosios šalys dėl galvijų, avių, ožkų, kiaulių ir arklinių šeimos gyvūnų Sprendimo 2004/432/EB priede nurodytos su apribojimu „tik žarnoms“. Tame priede toks apribojimas buvo įterptas kaip informacija apie trečiąsias šalis, iš kurių galima importuoti žarnas. Tačiau šios trečiosios šalys nepateikė likučių planų konkrečiai žarnoms patvirtinti, nes manoma, kad likučių monitoringo plano šiems produktams nereikia. Todėl, siekiant Bendrijos teisės aktų aiškumo, įrašus su apribojimu „tik žarnoms“ reikėtų išbraukti iš Sprendimo 2004/432/EB priedo sąrašo, nepažeidžiant tokių produktų importo taisyklių.
(7)
Už visų kategorijų gyvūnų ir gyvūninės kilmės produktų iš Norvegijos likučių kontrolės planų vertinimą atsakinga ELPA Priežiūros institucija. Todėl šios šalies įrašus iš Sprendimo 2004/432/EB priedo sąrašo reikėtų išbraukti.
(8)
Serbijos ir Juodkalnijos valstybinė sąjunga iširo. Todėl to priedo sąrašo išnašą, kurioje minimas buvęs pavadinimas, reikėtų išbraukti.
(9)
Todėl reikėtų atitinkamai iš dalies pakeisti Sprendimą 2004/432/EB.
(10)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2004/432/EB priedas pakeičiamas šio sprendimo priedu.
2 straipsnis
Šis sprendimas taikomas nuo septintos dienos nuo jo paskelbimo Europos Sąjungos oficialiajame leidinyje.
3 straipsnis
Šis sprendimas skirtas valstybėms narėms.
Priimta Briuselyje, 2007 m. vasario 12 d.